**Съобщение**

Във връзка с постъпило уведомление за инвестиционно предложение: „Изграждане на фотоволтаична електроцентрала за продажба на електрическа енергия, разположена в поземлен имот с идент. 44759.128.241, с номинална генерирана мощност 30 kW“, в земл. с. Лютидол, общ. Мездра, обл. Враца, с възложител: Г. Т. Г., гр. Враца, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

Инвестиционното предложение предвижда изграждане на наземна фотоволтаична инсталация с номинална генерирана мощност 30 kW. За целта ще са необходими 50 бр. фотоволтаични модули, всеки с мощност 595 Wp.

ИП ще се реализира в поземлен имот с идент. 44759.128.241, с площ: 5350 кв.м., с трайно предназначение на територията: „земеделска“, НТП: „ливада“, категория на земята: 7, в м. „Плато“, в земл. на с. Лютидол, общ. Мездра, обл. Враца.

ИП ще се реализира върху цялата площ на имота, изключвайки сервитутните зони създадени от минаващият през имота въздушен електропровод.

С оглед постигане на оптимална производителност, фотоволтаичните модули ще бъдат разположени по направление юг. Те ще бъдат монтирани върху носещи стоманени конструкции, разпределени в паралелни редове.

Преобразуването на ток с променливо напрежение ще се осъществява от стрингови инвертори. От своя страна променливо токовите изходи на инверторите ще бъдат обединени в уредба ниско напрежение (УНН) на STS модули.

Предвиждат се изкопи с дълбочина 1м. за полагане на кабели, свързващи стринговите инвертори с трансформаторен пост. При изкопите няма да се генерират излишни земни маси. Няма да се използва взрив.

Съгласно становище на „ЕРМ Запад“ ЕАД, присъединяването на обекта ще се извърши към проводниците на СБС №4, клон Г от ВМНН на ТП3, с. Лютидол; п/ст Мездра.

За реализацията на ИП се налага изработване на ПУП за провеждане на процедура по ЗОЗЗ за промяна на предназначението на имота.

Не се предвижда водоснабдяване и присъединяване към канализационна мрежа.

ИП не е свързано с формиране на отпадъчни води.

При строителството се очакват незначителни количества отпадъци, състоящи се предимно от опаковки, които ще се третират по съществуващата в община Мездра схема.

По време на експлоатацията на обекта не се очаква да се генерират отпадъци.

Не се предвижда изграждане на нова пътна инфраструктура – имотът граничи с улица от регулацията.

Инвестиционното предложение попада в обхвата на т. 3, б. „а“ – „промишлени инсталации за производство на електроенергия, пара и топла вода (невключени в приложение № 1)“ на Приложение №2 на ЗООС. В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Съгласно изискванията на чл.4а, ал.1 от Наредбата за ОВОС постъпилата документация е изпратена на директора на Басейнова дирекция Дунавски район – Плевен (БДДР – Плевен) за изразяване на становище, относно допустимостта на инвестиционното предложение спрямо режимите, определени в действащите планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ – Враца становище на БДДР – Плевен с изх. № ПУ-01-313-(1)/08.05.2024г.:

- реализирането на ИП е допустимо спрямо целите за опазване на околната среда, заложени в ПУРБ 2016 – 2021 г., при спазване на мерките посочени в т. 1.1.2. от становището;

- ИП е допустимо спрямо ПУРН 2022 – 2027 г. Предвидените дейности в ИП не са в противоречие с предвидените мерки в Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2022-2027г.;

- реализацията на ИП е допустима спрямо целите и мерките, определени в ПУРБ Дунавски район за периода 2016 – 2021 г. и ПУРН Дунавски район за периода 2022 – 2027 г., и не се очаква да окаже негативно въздействие върху водите и водните екосистеми, при спазване на мерките посочени в т. 1 и законовите изисквания посочени в т. 2 от горецитираното становище, както и при условие, че не се достига нивото на подземните води, при монтиране на носещата конструкция на фотоволтаичните модули.

**ІІ. По отношение на изискванията на чл.31 от Закона за биологичното разнообразие (ЗБР):**

ИП **не засяга** защитени територии по смисъла на Закона за защитените територии (ЗЗТ) и **не попада** в обхвата на защитени зони съгласно Закона за биологичното разнообразие (ЗБР). Най-близо разположената защитена зона, на 2,660 км, е BG0001042 "Искърски пролом - Ржана" за опазване на природните местообитания и на дивата флора и фауна, обявена със Заповед № РД-276/31.03.2021г. на министъра на околната среда и водите (обн. ДВ, бр. 43/21.05.2021г.).

ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Мездра и кметство с. Лютидол.

/отговорено на 13.05.2024г./